Pjan serju meqjus "froġa lesta" mill-Oppożizzjoni Waqt diskussjoni ġenerali mingħar vot dwar il-Pjan ta' Rkupru u Reżiljenza għal Malta b'Fondi Ewropej, il-Ministru għall-Ġustizzja, l-Ugwaljanza u l-Governanza Edward Zammit Lewis qal li jħossu diżilluż mid-diskors tal-Kap tal-Oppożizzjoni. Zammit Lewis qal li għal kuntrarju ta' dak li qal il-Kap tal-Oppożizzjoni fejn iddeskrieva dan il-pjan ta' rkupru bħala froġa lesta, dan il-pjan huwa wieħed serju, bil-għaqal u b'viżjoni ta' ambjent aħjar u Malta diġitali bil-poplu Malti u Għawdxi fiċ-ċentru ta' dan kollu. Il-Ministru Zammit Lewis żied jgħid illi dak li huwa qal kien biss parti mill-pjan ta' rkupru u sostna li filwaqt "li ġġelidna l-pandemija bis-settur tas-saħħa, sostnejna l-ekonomija sabiex ġew salvati l-impjiegi u ressaqna pjan ta' rkupru". Kompla qal li dan il-pjan m'huwiex il-"froġa lesta" kif qal Bernard Grech u xiehda ta' dan huwa meta tikkumpara dak li għamel pajjiżna ma' dak li qed jippreżentaw pajjiżi oħra. Fir-rigward tal-Multiannual Financial Framework (MFF), Zammit Lewis qal li dan m'għandu x'jaqsam xejn u minkejja li l-Oppożizzjoni qalet li Robert Abela mhux se jirnexxielu jġib pakkett finanzjarju bħal dak miksub minn gvern Nazzjonalista, dan il-Prim Ministru rnexxielu jikseb l-akbar fond ta' għajnuna mill-Unjoni Ewropea. Dwar li kien gvern Nazzjonalista li daħħal lil pajjiżna fl-Unjoni Ewropea, Zammit Lewis qal li din l-istqarrija turi kemm l-Oppożizzjoni għadha tgħix fl-imgħoddi filwaqt li dan il-gvern qed ikompli jressaq miri ambizzjużi li qed ikunu ta' għajnuna biex niksbu aktar fondi. Il-Ministru rrimarka wkoll li minn 45 minuta ta' diskors kollu negattivita, għal kap tal-oppożizzjoni dawn il-ħafna miri ambizzjużi għas-snin li ġejjin huma "froġa lesta" u "approċċ tad-dilettantesk". Zammit Lewis ikkritika lill-Kap tal-Oppożizzjoni illi l-Country Specific Reccomandations ma jsemmihom imkien u dan għax verament ma jifhimx fil-fondi tal-UE. Huwa żied jgħid li dan il-proċess jitlob lill-Kummissjoni Ewrope tibda tagħti feedback biex inkunu nistgħu nimxu l-quddiem u hawnhekk għamilha ċara li dan mhuwiex il-pjan finali għax dan jista' jiġi rranġat skont il-feedback li ningħataw. Irrefera wkoll għall-ġlieda kontra l-ħasil tal-flus u qal li din ma saritx f'dan l-aħħar tmiem snin biss u qal li ċ-ċittadini se jibbenefikaw ħafna fejn tidħol l-edukazzjoni, il-ġustizzja u trasport u fir-rapport hemm pjan li qed jaħseb għal għada. Il-Ministru temm jgħid li għal kuntrarju ta' dak li qal il-Kap tal-Oppożizzjoni li dan il-pjan huwa froġa lesta, dan huwa pjan serju u bilgħaqal b'viżjoni ta' ambjent aħjar għal Malta diġitali .